After You ขนมหวานที่กำลังละลาย
“1 วันนานเหมือน 1 ปี”  ประโยคนี้อธิบายความรู้สึกได้ดี สำหรับผู้ประกอบการหลายรายในตอนนี้ ซึ่งรวมถึงร้านขนมหวาน After You.. 
3 เม.ย. 2563

After You ขนมหวานที่กำลังละลาย /โดย ลงทุนแมน
“1 วันนานเหมือน 1 ปี” 
ประโยคนี้อธิบายความรู้สึกได้ดี สำหรับผู้ประกอบการหลายรายในตอนนี้
ซึ่งรวมถึงร้านขนมหวาน After You.. 
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เชื่อหรือไม่ After You เคยมีมูลค่าสูงถึง 13,900 ล้านบาท ตอนเดือนกรกฎาคม 2562
ซึ่งปี 2562 บริษัทมีกำไร 237 ล้านบาท 
ถ้าบริษัททำกำไรได้เท่าเดิมไปเรื่อยๆ แสดงว่าต้องใช้เวลาถึง 58 ปีกว่าๆ ถึงจะคืนทุน..
ที่ตลาดหุ้น ให้มูลค่าบริษัทสูงขนาดนี้ก็เพราะ นักลงทุนต่างมองว่าต่อไป After You จะไม่ได้มีกำไรเท่าเดิม 
แต่จะเติบโตมากขึ้นเรื่อยๆ แบบก้าวกระโดด
บริษัท อาฟเตอร์ ยู จำกัด (มหาชน)
ปี 2560 มีรายได้ 735 ล้านบาท กำไร 129 ล้านบาท
ปี 2561 มีรายได้ 881 ล้านบาท กำไร 147 ล้านบาท
ปี 2562 มีรายได้ 1,205 ล้านบาท กำไร 237 ล้านบาท
จากข้อมูลย้อนหลัง จะเห็นว่าทุกๆ ปี ทั้งรายได้และกำไร ต่างเติบโตไม่หยุด
After You จึงไม่ได้ขายเพียงขนมหวาน แต่เสิร์ฟความหอมหวานให้กับนักลงทุนด้วย..
อย่างไรก็ตาม ฝันหวานนี้ เหมือนต้องสะดุดลง 
เมื่อ COVID-19 มาหยุดความฝันของนักลงทุนให้ละลายลง
 
ปัจจุบัน After You มีมูลค่าบริษัทอยู่ที่ 5,400 ล้านบาท
ถ้านับจากต้นปี ตอนนี้มูลค่าบริษัทหายไปแล้ว 35% 
แต่ถ้านับจากจุดสูงสุดตอนเดือนกรกฎาคม 2562 
มูลค่าบริษัทหายไปแล้ว 61%
  
จริงๆ แล้ว สถานการณ์ของ After You เริ่มมีปัญหาตั้งแต่ก่อนโรคระบาด COVID-19
ตอนประกาศงบการเงิน ในไตรมาสที่ 4 ของปี 2562
After You มีรายได้โต 13% เมื่อเทียบกับช่วงเวลาเดียวกันของปีก่อน ซึ่งน้อยกว่าที่ทุกคนคาด
โดยการเติบโตของยอดขายสาขาเดิม (SSSG) ลดลง 3.4% เมื่อเทียบกับช่วงเวลาเดียวกันของปีก่อน
ทั้งๆ ที่ช่วงเวลาดังกล่าวนับเป็น High Season ของร้าน After You และก่อนเหตุการณ์วิกฤติ COVID-19..
สรุปแล้วในตอนนั้นรายได้ที่เพิ่มขึ้น มาจากการขยายสาขาเพิ่ม แต่สาขาเดิมไม่เพิ่ม
 
เมื่อนักลงทุนคาดหวังสูง ว่ากิจการจะต้องเติบโตต่อไป ทั้งด้านจำนวนสาขา และยอดขายต่อสาขาเดิม
แต่เมื่อผลลัพธ์ไม่ได้เป็นอย่างหวัง มันก็เลยกลายเป็นความผิดหวัง สำหรับนักลงทุน
ซึ่งปัญหานี้ ผ่านไปได้ไม่ทันไร 
After You ก็ต้องประสบกับมรสุมตัวใหม่ ที่หนักหน่วงกว่าเดิม..
ความกังวลเรื่อง COVID-19 และยอดจำนวนผู้ป่วยติดเชื้อทั่วโลกและไทยที่มากขึ้นเรื่อยๆ
สุดท้ายแล้วทางกรุงเทพมหานคร จึงมีคำสั่งให้ห้างสรรพค้า ศูนย์การค้า และคอมมูนิตี้มอลล์ ปิดให้บริการชั่วคราว เป็นเวลา 40 วัน ตั้งแต่วันที่ 22 มี.ค. - 30 เม.ย. 2563
ปัจจุบัน After You มีอยู่ทั้งหมด 38 สาขา 
โดย 29 สาขา จะอยู่ในกรุงเทพฯ บนพื้นที่ห้างฯ ศูนย์การค้า และคอมมูนิตี้มอลล์
การสั่งปิดห้างฯ จึงเสมือนการประกาศสั่งปิดร้านขนมหวาน After You เกือบทั้งหมดโดยตรง
ซึ่งเรื่องนี้อาจเป็นความท้าทายครั้งใหญ่สุด ตั้งแต่ After You เคยประสบมา
เพราะอย่าถามเลยว่า ปีนี้บริษัทจะมีรายได้และกำไรเติบโตไหม
แต่ควรถามว่า มันจะลดลงมากแค่ไหน..
After You มีสัดส่วนรายได้การขายสินค้าแบ่งเป็น 
ซื้อทานที่ร้าน 72% และซื้อกลับบ้าน 28%
แต่เรื่องหนึ่งที่เป็นจุดแข็งของ After You 
ก็คือ ฐานะทางการเงินค่อนข้างดี
บริษัทมีหนี้สินน้อยมาก ซึ่งมีหนี้สินหมุนเวียน หรือหนี้ที่ต้องชำระภายใน 1 ปี เพียง 125 ล้านบาท
ในขณะที่มีเงินสด และเงินลงทุนระยะสั้นรวม 490 ล้านบาท
ในส่วนของค่าแรง ค่าเช่าที่ต้องจ่าย
ปี 2562 บริษัทมีค่าใช้จ่ายเงินเดือน ค่าแรง และค่าเช่ารวม 397 ล้านบาท
ซึ่งถ้าสมมติว่า ค่าใช้จ่ายปีนี้เท่าเดิม 
ในระยะเวลา 40 วันที่ห้างปิด ก็คิดเป็นค่าใช้จ่ายประมาณ 44 ล้านบาท
ถ้า 60 วัน ก็คิดเป็นค่าใช้จ่าย 65 ล้านบาท 
และ 90 วัน คิดเป็นค่าใช้จ่าย 98 ล้านบาท
ซึ่งในความเป็นจริง รายจ่ายจริงจะน้อยกว่านี้ 
เพราะ After You น่าจะได้ส่วนลด หรือไม่ต้องจ่ายค่าเช่ากับทางห้าง และค่าเงินเดือนพนักงานชั่วคราว
สรุปคือ After You มีเงินทุนเหลือเฟือ สำหรับอยู่รอดจากวิกฤตินี้ได้อย่างสบาย ไม่ว่าจะจ่ายหนี้สิน หรือค่าใช้จ่ายต่างๆ แม้จะไม่มีรายได้เข้ามา
เรียกได้ว่า After You น่าจะเป็นขนมหวานที่ละลายช้า
ต่อให้ After You กำลังละลาย
กว่าจะละลายจนหมด ก็รอนานเป็นปี
แต่สำหรับคนที่ได้รับผลกระทบแล้ว
ความรู้สึกในตอนนี้ 1 วันที่ค่อยๆ ผ่านไป ก็อาจรู้สึกนานเหมือน 1 ปี..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -